CELEX: 32021R0895
Language: sk
Date: 2021-02-24 00:00:00
Title: Delegované nariadenie Komisie (EÚ) 2021/895 z 24. februára 2021, ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o intervenciu v súvislosti s produktom (Text s významom pre EHP)

4.6.2021   
               
               
                  SK
               
               
                  Úradný vestník Európskej únie
               
               
                  L 197/1
               
            
         DELEGOVANÉ NARIADENIE KOMISIE (EÚ) 2021/895
         z 24. februára 2021,
         ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o intervenciu v súvislosti s produktom
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1238 z 20. júna 2019 o celoeurópskom osobnom dôchodkovom produkte (PEPP) (1), a najmä na jeho článok 65 ods. 9,
         keďže:
         
                     (1)
                  
                  
                     Je potrebné, aby pri určovaní, či existuje závažná obava týkajúca sa ochrany investorov alebo ohrozenie riadneho fungovania a integrity finančných trhov alebo stability celého finančného systému Únie alebo jeho časti, mohol orgán EIOPA uplatniť jasné kritériá a faktory. V tomto nariadení sa ďalej špecifikujú takéto kritériá a faktory vrátane tých, ktoré sú vymenované v článku 65 ods. 9 druhom pododseku písm. a), b), c) a d) nariadenia (EÚ) 2019/1238.
                  
               
                     (2)
                  
                  
                     Je nevyhnutné zabezpečiť jednotný prístup v rámci Únie a zároveň umožniť, aby Európsky orgán pre poisťovníctvo a dôchodkové poistenie zamestnancov (EIOPA) prijal vhodné opatrenia, ak dôjde k nepredvídaným nepriaznivým udalostiam alebo vývoju, ktoré sú v súlade s článkom 65 ods. 9 nariadenia (EÚ) 2019/1238. Komisia vyzvala orgán EIOPA, aby poskytol technické poradenstvo v oblasti celoeurópskeho osobného dôchodkového produktu (PEPP).
                  
               
                     (3)
                  
                  
                     Existencia „ohrozenia“, ktoré je jednou zo základných podmienok intervencie orgánu EIOPA z hľadiska riadneho fungovania a integrity finančných či komoditných trhov alebo stability finančného systému, si vyžaduje vyššiu prahovú hodnotu posudzovania než existencia „závažnej obavy“, ktorá je základnou podmienkou intervencie orgánu EIOPA s cieľom zabezpečiť ochranu investorov. Orgán EIOPA by mal mať možnosť intervenovať, ak aspoň jeden z faktorov alebo kritérií uvedených v tomto nariadení vedie k takejto obave alebo ohrozeniu.
                  
               
                     (4)
                  
                  
                     Takisto je potrebné zohľadniť osobitnú situáciu a okolnosti poskytovateľa PEPP alebo distribútora PEPP v súvislosti s ich potenciálnym prínosom k obavám alebo ohrozeniam typu uvedeného v článku 65 ods. 9 nariadenia (EÚ) 2019/1238,
                  
               PRIJALA TOTO NARIADENIE:
         
            Článok 1
            Orgán EIOPA pri posudzovaní miery zložitosti PEPP uplatňuje tieto kritériá a faktory:
            
                        a)
                     
                     
                        dlhodobý dôchodkový charakter PEPP;
                     
                  
                        b)
                     
                     
                        typ podkladových aktív a ich mieru transparentnosti;
                     
                  
                        c)
                     
                     
                        mieru transparentnosti nákladov a poplatkov spojených s PEPP;
                     
                  
                        d)
                     
                     
                        používanie techník upriamujúcich pozornosť sporiteľov PEPP na nepodstatné prvky prezentácie PEPP;
                     
                  
                        e)
                     
                     
                        povahu a transparentnosť rizík;
                     
                  
                        f)
                     
                     
                        používanie názvov produktov alebo terminológie či iných informácií, z ktorých vyplýva, že úroveň bezpečnosti alebo výnosu je vyššia, než je v skutočnosti možné alebo pravdepodobné, alebo zavádzajúcich vlastností produktu;
                     
                  
                        g)
                     
                     
                        či informácie o PEPP boli nedostatočné alebo nedostatočne spoľahlivé na to, aby účastníkom trhu, ktorým boli určené, umožnili vytvoriť si úsudok, s prihliadnutím na charakter a typ PEPP;
                     
                  
                        h)
                     
                     
                        zložitosť výpočtu výkonnosti, najmä s prihliadnutím na to, či výnos závisí od výkonnosti jedného alebo viacerých podkladových aktív, ktoré sú zasa ovplyvnené inými faktormi;
                     
                  
                        i)
                     
                     
                        charakter a rozsah rizík;
                     
                  
                        j)
                     
                     
                        či je PEPP viazaný na iné produkty alebo služby;
                     
                  
                        k)
                     
                     
                        zložitosť všetkých podmienok týkajúcich sa PEPP;
                     
                  
                        l)
                     
                     
                        existenciu a mieru rozdielov medzi očakávaným výnosom PEPP a rizikom straty, pričom sa zohľadňujú tieto skutočnosti:
                        
                                    1)
                                 
                                 
                                    štruktúra nákladov a ostatné náklady;
                                 
                              
                                    2)
                                 
                                 
                                    rozdiely vo vzťahu k riziku poskytovateľa, ktoré si ponecháva poskytovateľ;
                                 
                              
                                    3)
                                 
                                 
                                    profil rizika a výnosu;
                                 
                              
                  
                        m)
                     
                     
                        stanovovanie cien a súvisiace náklady PEPP s prihliadnutím na:
                        
                                    1)
                                 
                                 
                                    používanie skrytých alebo sekundárnych poplatkov;
                                 
                              
                                    2)
                                 
                                 
                                    poplatky, ktoré nezodpovedajú úrovni poskytovaných služieb;
                                 
                              
                                    3)
                                 
                                 
                                    náklady na záruky alebo náklady, ktoré neodrážajú skutočné náklady alebo reálnu hodnotu kapitálovej záruky v prípade základného PEPP;
                                 
                              
                  
                        n)
                     
                     
                        ľahkosť a náklady, s ktorými môže sporiteľ PEPP využívať služby zmeny a prenositeľnosti poskytovateľa, pričom sa zohľadňujú tieto skutočnosti:
                        
                                    1.
                                 
                                 
                                    využívanie služieb zmeny a prenositeľnosti poskytovateľa v súvislosti s fázou, v ktorej sa služba využíva, uplatňované poplatky a platby alebo strata výhod a stimulov;
                                 
                              
                                    2.
                                 
                                 
                                    skutočnosť, že využívanie služieb zmeny a prenositeľnosti poskytovateľa nie je povolené alebo je fakticky nemožné.
                                 
                              
                  
         
            Článok 2
            Orgán EIOPA pri posudzovaní vzťahu PEPP k typu sporiteľa PEPP, ktorému sa PEPP uvádza na trh alebo predáva, uplatňuje tieto kritériá a faktory:
            
                        a)
                     
                     
                        vlastnosti charakterizujúce zručnosti a schopnosti sporiteľa PEPP vrátane úrovne vzdelania, znalostí a skúseností s inými dôchodkovými produktmi, dlhodobými investičnými produktmi alebo predajnými praktikami a zraniteľnosť sporiteľa PEPP;
                     
                  
                        b)
                     
                     
                        vlastnosti charakterizujúce ekonomickú situáciu sporiteľa PEPP vrátane príjmu, majetku a miery závislosti od PEPP, pokiaľ ide o primeraný dôchodkový príjem;
                     
                  
                        c)
                     
                     
                        kľúčové finančné ciele sporiteľa PEPP vrátane dôchodkového sporenia a potreby krytia rizík vrátane biometrických rizík;
                     
                  
                        d)
                     
                     
                        či sa PEPP predáva sporiteľovi PEPP mimo určeného cieľového trhu alebo či cieľový trh nebol náležite identifikovaný;
                     
                  
                        e)
                     
                     
                        oprávnenosť krytia vnútroštátnymi systémami náhrad, ak takéto systémy existujú.
                     
                  
         
            Článok 3
            Orgán EIOPA pri posudzovaní miery inovácie PEPP alebo činnosti či postupu uplatňuje tieto kritériá a faktory:
            
                        a)
                     
                     
                        mieru inovácie v súvislosti so štruktúrou a vlastnosťami PEPP, najmä pokiaľ ide o mieru inovácie techník zmierňovania rizika alebo foriem výplat či iných dávok PEPP;
                     
                  
                        b)
                     
                     
                        rozsah šírenia inovácií vrátane toho, či je PEPP inovatívny pre konkrétne kategórie sporiteľov PEPP;
                     
                  
                        c)
                     
                     
                        inovácie zahŕňajúce pákový efekt;
                     
                  
                        d)
                     
                     
                        predchádzajúce skúsenosti trhu s podobnými PEPP alebo s predajnými praktikami v prípade PEPP.
                     
                  
         
            Článok 4
            Pri posudzovaní pákového efektu, ktorý poskytuje PEPP alebo postup, uplatňuje orgán EIOPA tieto kritériá a faktory:
            
                        a)
                     
                     
                        konkrétne charakteristické znaky podkladových aktív PEPP s prihliadnutím na pákový efekt obsiahnutý v PEPP;
                     
                  
                        b)
                     
                     
                        pákový efekt v dôsledku financovania;
                     
                  
                        c)
                     
                     
                        vlastnosti transakcií financovania prostredníctvom cenných papierov.
                     
                  
         
            Článok 5
            Pri zohľadňovaní veľkosti alebo celkovej výšky naakumulovaného majetku PEPP uplatňuje orgán EIOPA tieto kritériá a faktory:
            
                        a)
                     
                     
                        rozsah potenciálnych škodlivých dôsledkov z pohľadu jednotlivých sporiteľov PEPP a v prípade veľkého počtu súčasných a potenciálnych sporiteľov PEPP potenciálne škodlivé dôsledky pre skupinu sporiteľov PEPP, najmä s ohľadom na:
                     
                  
                        b)
                     
                     
                        veľkosť a celkovú výšku naakumulovaného majetku PEPP;
                     
                  
                        c)
                     
                     
                        pomyselnú hodnotu PEPP;
                     
                  
                        d)
                     
                     
                        pravdepodobnosť, rozsah a charakter prípadných škodlivých dôsledkov vrátane výšky potenciálne vzniknutej straty;
                     
                  
                        e)
                     
                     
                        predpokladané trvanie škodlivých dôsledkov;
                     
                  
                        f)
                     
                     
                        objem príspevkov;
                     
                  
                        g)
                     
                     
                        počet zapojených sprostredkovateľov a požiadavky na ich odbornosť a dôveryhodnosť;
                     
                  
                        h)
                     
                     
                        rast trhu alebo predaja;
                     
                  
                        i)
                     
                     
                        priemernú sumu investovanú každým sporiteľom PEPP do PEPP;
                     
                  
                        j)
                     
                     
                        úroveň krytia špecifikovanú v práve týkajúcom sa vnútroštátnych systémov náhrad, ak takéto systémy existujú;
                     
                  
                        k)
                     
                     
                        hodnotu technických rezerv s ohľadom na PEPP;
                     
                  
                        l)
                     
                     
                        či podkladové aktíva PEPP predstavujú vysoké riziko pre vykonávanie transakcií, ktoré účastníci alebo sporitelia PEPP uzatvárajú na príslušnom trhu;
                     
                  
                        m)
                     
                     
                        či charakteristické znaky PEPP vytvárajú osobitné riziko, že by sa mohol použiť na účel finančnej trestnej činnosti, a najmä to, či by tieto charakteristické znaky mohli prípadne podnecovať k využívaniu PEPP na:
                        
                                    1)
                                 
                                 
                                    akýkoľvek podvod alebo nepoctivé konanie;
                                 
                              
                                    2)
                                 
                                 
                                    pochybenie alebo zneužitie informácií vo vzťahu k finančnému trhu;
                                 
                              
                                    3)
                                 
                                 
                                    manipulovanie s príjmami z trestnej činnosti;
                                 
                              
                                    4)
                                 
                                 
                                    financovanie terorizmu.
                                 
                              
                  
         
            Článok 6
            Orgán EIOPA zvažuje aj nasledujúce faktory, ktoré môžu ovplyvniť riadne fungovanie a integritu finančných trhov:
            
                        a)
                     
                     
                        či finančné činnosti alebo finančné postupy poskytovateľa PEPP alebo distribútora PEPP vo vzťahu k PEPP predstavujú mimoriadne vysoké riziko pre odolnosť alebo hladké fungovanie trhov;
                     
                  
                        b)
                     
                     
                        či by PEPP alebo finančné činnosti či finančné postupy poskytovateľa PEPP alebo distribútora PEPP vo vzťahu k PEPP mohli viesť k významným a umelým rozdielom medzi cenami derivátu a cenami na podkladovom trhu;
                     
                  
                        c)
                     
                     
                        či PEPP alebo finančné činnosti či finančné postupy poskytovateľa PEPP alebo distribútora PEPP vo vzťahu k PEPP predstavujú vysoké riziko pre infraštruktúru trhu alebo platobných systémov vrátane systémov obchodovania, zúčtovania a vyrovnania;
                     
                  
                        d)
                     
                     
                        či PEPP alebo finančné činnosti či finančné postupy poskytovateľa PEPP alebo distribútora PEPP vo vzťahu k PEPP môžu ohroziť dôveru sporiteľov PEPP vo finančný systém;
                     
                  
                        e)
                     
                     
                        či PEPP alebo finančné činnosti či finančné postupy poskytovateľa PEPP alebo distribútora PEPP vo vzťahu k PEPP predstavujú vysoké riziko narušenia finančných inštitúcií, ktoré sa považujú za dôležité pre finančný systém Únie.
                     
                  
         
            Článok 7
            Orgán EIOPA zvažuje aj nasledujúce faktory, ktoré sa vzťahujú na osobitnú situáciu a okolnosti poskytovateľa PEPP alebo distribútora PEPP, pričom zohľadňuje tieto skutočnosti:
            
                        a)
                     
                     
                        jeho finančnú situáciu a platobnú schopnosť;
                     
                  
                        b)
                     
                     
                        jeho finančné činnosti alebo finančné postupy;
                     
                  
                        c)
                     
                     
                        jeho obchodný model vrátane jeho udržateľnosti a transparentnosti;
                     
                  
                        d)
                     
                     
                        vhodnosť zaisťovacích a záručných dohôd týkajúcich sa PEPP;
                     
                  
                        e)
                     
                     
                        spoliehanie sa poskytovateľa PEPP na tretie strany, pokiaľ ide o dôležité vlastnosti PEPP, ako je pokrytie biometrických rizík, záruky a prenositeľnosť PEPP;
                     
                  
                        f)
                     
                     
                        predajné praktiky spojené s PEPP s prihliadnutím na:
                        
                                    1.
                                 
                                 
                                    použité komunikačné a distribučné kanály,
                                 
                              
                                    2.
                                 
                                 
                                    informačný, marketingový alebo iný propagačný materiál;
                                 
                              
                                    3.
                                 
                                 
                                    mieru inovácie súvisiacej s distribučným modelom, napríklad dĺžku sprostredkovateľského reťazca alebo spoliehanie sa na inovatívne techniky pre distribučný model.
                                 
                              
                  
         
            Článok 8
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 1.